b'\n_START_ARTICLE_\nPresnovna acidoza\n_START_SECTION_\nSimptomi\n_START_PARAGRAPH_\nKlini\xc4\x8dno je za presnovno acidozo zna\xc4\x8dilno globoko in hitro dihanje, imenovano kussmaulovo dihanje. Gre pravzaprav za kompenzacijski mehanizem; zaradi padca pH krvi organizem s pove\xc4\x8dano ventilacijo izplavlja CO\xe2\x82\x82 iz organizma._NEWLINE_Pri hudi acidemiji (pH < 7,1) se lahko mo\xc4\x8dno zmanj\xc5\xa1a kr\xc4\x8dljivost sr\xc4\x8dne mi\xc4\x8dice ter se znatno pove\xc4\x8da verjetnost nevarnih motenj sr\xc4\x8dnega ritma. Pojavita se raz\xc5\xa1iritev arteriol, zaradi \xc4\x8desar je ko\xc5\xbea topla in suha, krvni tlak pa pade, ter skr\xc4\x8denje osrednjih ven. Zmanj\xc5\xa1a se pretok krvi skozi jetra. Zaradi manj\xc5\xa1e podajnosti osrednjih in plju\xc4\x8dnih\xc5\xbeil se lahko pojavi plju\xc4\x8dni edem. Funkcija osrednjega \xc5\xbeiv\xc4\x8devja je zmanj\xc5\xa1ana, pojavijo se glavobol, utrujenost, stupor in v nekaterih primerih tudi koma.\n_START_SECTION_\nZdravljenje\n_START_PARAGRAPH_\nCilji zdravljenja so odprava vzroka presnovne acidoze, izbolj\xc5\xa1anje ledvi\xc4\x8dne funkcije in pospe\xc5\xa1eno izlo\xc4\x8danje kislin iz telesa. \xc4\x8ce pH krvi pade pod vrednost 7,1, gre za nujni primer zaradi pove\xc4\x8danega tveganja za sr\xc4\x8dne aritmije; v takem primeru je lahko potrebno intravensko dajanje hidrogenkarbonata. Odmerek hidrogenkarbonata je med drugim odvisen od telesne te\xc5\xbee in deficita baze. Ob dajanju hidrogenkarbonata je treba skrbno spremljati ravni plinocv v arterijski krvi. Pri lakti\xc4\x8dni acidozi je potrebna posebna previdnost, saj so mo\xc5\xbeni hudi zapleti. Mo\xc5\xbena tveganja pri dajanju hidrogenkarbonata so elektrolitske motnje kalija in kalcija, pove\xc4\x8dana tvorba laktata in nastajanje CO\xe2\x82\x82 v krvi.'